Regering ondersoek moontlikheid om mediese marijuana te wettigPres. Jacob Zuma Donderdag in die parlement. Foto: GCIS Pres. Jacob Zuma het Donderdag in die parlement gesê die departement van gesondheid sal die moontlikheid ondersoek om die mediese gebruik van dagga in die land te wettig. Mario Oriani-Ambrosini, LP van die IVP wat aan kanker ly, het Woensdag ŉ pleidooi aan president Jacob Zuma in die parlement gelewer dat die regering die mediese gebruik van dagga moet wettig. Hy het gesê dit is ŉ misdaad teen die mensdom om nié mediese marijuana in die land toe te laat nie. “Julle ken my al 20 jaar lank en ek is seker julle het al tydens ŉ paar geleenthede my vervloek,” het die tingerige Oriani-Ambrosini Woensdag tydens die nasionale vergadering in die debat oor Zuma se staatsrede gesê. Hy is verlede jaar met fase 4-longkanker gediagnoseer. Zuma het Donderdag gesê hy was geskok om ŉ man, saam met wie hy al 20 jaar lank werk, in so ŉ toestand te sien en daarom het hy die minister van gesondheid opdrag gegee om die saak te ondersoek. Lees ook: Video: LP se pleidooi oor mediese gebruik van dagga